З вудай каля старой вярбы ўпарта чакаў клёву Мікалай Пупач. Раз-пораз у вірлівай плыні раздаваліся ўсплёскі. Пільна цікуючы за паплаўком, рыбак расказваў пра ляшчоў, язяў, жэрахаў, лінёў, шчупакоў, самоў і іншую рыбу, якую яму ўдавалася тут лавіць. Смажаны лешч ці страганіна з замарожанага сома – мясцовы рыбацкі брэнд. У вольны ад працы час Мікалай Мікалаевіч любіць парыбачыць. Працуе ён у меліярацыйнай арганізацыі, што абслугоўвае гідратэхнічныя збудаванні на акультураных землях. Шмат абноўленых угоддзяў у ААТ “Камарынскі”, якім амаль чвэрць стагоддзя кіруе Рыгор Анапрыенка. Гаспадарка па плошчы — адна з найбольшых у Брагінскім раёне.